RESOLUCIÓN do 12 de febreiro de 2004 pola que se convocan unhas xornadas sobre a Lei de responsabilidade penal do menor: tres anos despois.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 19/02/2004

Dentro do plan de actividades da Escola Galega de Administración Pública para o 2004 e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócanse unhas xornadas sobre a Lei de responsabilidade penal do menor: tres anos despois, convocatoria que se desenvolverá conforme as seguintes bases:
1. Obxectivos.
O novo proceso de menores introducido pola LO 5/2000, do 12 de xaneiro, reguladora da responsabilidade penal do menor, supón un cambio substancial no conxunto normativo aplicable ós menores infractores. Os seus xa catro anos de aplicación non minguaron o interese social que a súa entrada en vigor espertara, producíndose na actualidade continuas referencias a esta regulamentación, de importante transcendencia na vida xurídica e social do país, o que xustifica a realización destas novas xornadas.
A través dos relatorios que se expoñerán, preténdese unha análise da solución político-criminal adoptada pola Lei 5/2000 e dos principios xerais que a informan. O correspondente estudio enfocarase desde unha perspectiva múltiple e teórico-práctica, que ofreza unha visión completa das disposicións e que analice os problemas que se veñen rexistrando na aplicación da devandita lei.
2. Contido.
Trataranse estes temas:
-A lei do menor: aspectos penais e procesuais.
-O proceso de menores: a fase de instrucción.
-O proceso de menores: audiencia, sentencia e recursos.
-A intervención da autoridade xudicial, o Ministerio Fiscal e os avogados no proceso de menores.
-As medidas e as regras para a súa aplicación.
-A execución das medidas e disposicións derradeiras: aspectos penais e procesuais.
-A intervención dos equipos técnicos no novo proceso de menores.
-A responsabilidade civil dos menores.
3. Destinatarios.
Persoal ó servicio da Xunta de Galicia e da Administración local galega e interesados en xeral.
4. Desenvolvemento.
-Horario: mañá e tarde.
-Lugar e datas: as xornadas convocadas terán lugar no salón de actos do edificio administrativo da Xunta de Galicia en Ourense, sito na avda. da Habana, nº 79 da citada cidade, os días 9 e 10 de marzo de 2004.
5. Inscrición.
-Prazo: remata o venres, día 5 de marzo de 2004.
-Tramitación de solicitudes: as solicitudes irán dirixidas ó director da Escola Galega de Administración Pública, polígono das Fontiñas, rúa de Madrid, 2-4, 15707, Santiago de Compostela, segundo o modelo que figura como anexo a esta convocatoria, e presentaranse no rexistro xeral da EGAP ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Admitiranse tamén inscricións por telefax: 981 54 63 30.
-Número de prazas: limitado á capacidade do local.
-Inscricións fóra de prazo: só se admitirán, de quedaren prazas baleiras, coa condición de que se cumpran os requisitos xerais antes indicados.
Os peticionarios poderán obter confirmación da súa posible admisión, chamando por teléfono, o día 8 de marzo, de 8.30 a 14.30 horas, ós seguintes números: 981 54 62 39/44 ou 981 54 60 40.
6. Modificacións.
A EGAP reserva para si a facultade de interpretar e de resolve-las incidencias que puidesen xurdir no desenvolvemento das xornadas, así como o de cancelalas, se o escaso número de solicitudes non xustificase a súa realización.
7. Certificación de asistencia.
Entregaráselles, ó remate destas xornadas, a aquelas persoas inscritas que concorresen asiduamente a elas, cando a súa asistencia sexa igual ou superior ó 85% das horas lectivas programadas, e expresarase, neste documento, a natureza da actividade e as datas da súa realización.
Santiago de Compostela, 12 de febreiro de 2004.
Domingo Bello Janeiro
Director da Escola Galega de Administración Pública